               COMISIA EUROPEANĂ
            Bruxelles, 10.5.2022
            COM(2022) 201 final
            2022/0143(BUD)

            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2022/001 FR/Air France

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare pentru lucrătorii disponibilizați (FEG) sunt prevăzute în Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  1
                (denumit în continuare „Regulamentul privind FEG”).

               2.La 21 ianuarie 2022, Franța a prezentat cererea EGF/2022/001 FR/Air France prin care solicita o contribuție financiară din partea FEG, ca urmare a disponibilizărilor efectuate la întreprinderea Air France
                  2
                din Franța.

               3.După evaluarea acestei cereri, Comisia a concluzionat, în conformitate cu toate dispozițiile aplicabile din Regulamentul privind FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2022/001 FR/Air France

                        Stat membru

                        Franța

                        Regiunile cele mai afectate (nivel NUTS
                           3
                         2)

                        Île-de-France (FR10)
                           4

                        Data depunerii cererii

                        21 ianuarie 2022

                        Data confirmării primirii cererii

                        21 ianuarie 2022

                        Data cererii de informații suplimentare

                        4 februarie 2022

                        Termenul pentru furnizarea informațiilor suplimentare

                        25 februarie 2022

                        Termenul pentru finalizarea evaluării

                        12 mai 2022

                        Criteriul de intervenție

                        Articolul 4 alineatul (2) litera (a) din Regulamentul privind FEG

                        Întreprinderea principală

                        Air France

                        Numărul de întreprinderi vizate

                        3

                        Sectorul sau sectoarele de activitate economică

                        (Diviziunea NACE Rev. 2)
                           5

                        Diviziunea 33 (Repararea, întreținerea și instalarea mașinilor și echipamentelor)
                           Diviziunea 51 (Transport aerian)

                        Perioada de referință (patru luni):

                        1 iulie 2021 – 1 noiembrie 2021

                        Numărul de disponibilizări în perioada de referință (a)

                        282

                        Numărul de disponibilizări înainte sau după perioada de referință (b)

                        1 298

                        Numărul total de disponibilizări (a + b)

                        1 580

                        Numărul total de beneficiari eligibili

                        1 580

                        Numărul total de beneficiari vizați

                        1 580

                        Bugetul pentru servicii personalizate (EUR)

                        20 873 656

                        Bugetul pentru punerea în aplicare a FEG
                           6
                         (EUR)

                        00 000 000

                        Bugetul total (EUR)

                        20 873 656

                        Contribuția FEG (85 %) (EUR)

                        17 742 607

               EVALUAREA CERERII

               Procedura

               4.La 21 ianuarie 2022, Franța a depus cererea EGF/2022/001 FR/Air France, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii la aceeași dată și a solicitat informații suplimentare din partea Franței la 4 februarie 2022. Aceste informații suplimentare au fost furnizate în termen de 15 zile lucrătoare de la data cererii. Termenul de 50 de zile lucrătoare de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 12 mai 2022.

               Eligibilitatea cererii

               Întreprinderile și beneficiarii în cauză

               5.Cererea se referă la 282 de lucrători disponibilizați, a căror activitate în cadrul Air France a încetat. Această întreprindere își desfășoară activitatea în sectorul economic clasificat în cadrul diviziunii 51 din NACE Rev. 2 (Transport aerian). Concedierile de la Air France au avut loc în 12 regiuni franceze de nivel NUTS 2 din Franța continentală
                  7
                și în patru regiuni franceze de nivel NUTS 2 de peste mări
                  8
               .

               Criteriile de intervenție

               6.Franța a depus cererea în temeiul criteriilor de intervenție de la articolul 4 alineatul (2) litera (a) din Regulamentul privind FEG, care implică cerința de încetare a activității în cazul a cel puțin 200 de lucrători disponibilizați într-o perioadă de referință de patru luni dintr-o întreprindere dintr-un stat membru, inclusiv lucrători disponibilizați de furnizori și producători din aval și/sau persoane care desfășoară o activitate independentă și care și-au încetat activitatea.

               7.Perioada de referință de patru luni vizată în cerere este cuprinsă între 1 iulie 2021 și 1 noiembrie 2021. În perioada de referință, Air France a disponibilizat 282 de lucrători.

               Calcularea disponibilizărilor și a cazurilor de încetare a activității

               8.Cazurile de încetare a activității celor 282 de lucrători disponibilizați în cursul perioadei de referință au fost calculate de la data la care angajatorul a notificat lucrătorului concedierea sau rezilierea contractului de muncă.

               Beneficiarii eligibili

               9.Pe lângă lucrătorii deja menționați, printre beneficiarii eligibili se numără 1 298 de lucrători disponibilizați a căror activitate a încetat înainte sau după perioada de referință de patru luni. Toți acești lucrători și-au încetat activitatea în cele șase luni de dinaintea începerii perioadei de referință, la 1 iulie 2021 și/sau între sfârșitul perioadei de referință și ziua anterioară adoptării prezentei propuneri. Se poate stabili o legătură clară de cauzalitate cu evenimentul care a declanșat încetarea activității lucrătorilor disponibilizați în perioada de referință..

               10.Numărul total de beneficiari eligibili este de 1 580.

               Descrierea evenimentelor care au determinat disponibilizările și încetarea activității

               11.Evenimentele care au dus la aceste disponibilizări sunt rezultatul crizei economice mondiale neașteptate cauzate de pandemie. Criza provocată de pandemia de COVID-19 a afectat grav și brusc Air France, la fel ca pe orice altă companie aeriană, obligând-o să își reducă oferta de zboruri din cauza închiderii frontierelor și a scăderii traficului aerian.

               12.Pe lângă scăderea drastică a veniturilor și a traficului, la începutul pandemiei deplasările fiind aproape inexistente, COVID-19 cauzează o criză pe termen lung în transportul aerian. În Franța, PIB-ul a scăzut cu 8 % în 2020
                  9
                și, în pofida unei creșteri cu 7 % în 2021, nu se află încă la nivelurile anterioare pandemiei. Scăderea veniturilor disponibile ale gospodăriilor are un impact asupra cheltuielilor de călătorie. În plus, telemunca și noile cerințe de sănătate și de mediu pun sub semnul întrebării relația cu transportul aerian, ceea ce poate duce la o schimbare a comportamentului clienților pe termen lung. Prin urmare, se preconizează că redresarea transportului aerian va fi lentă și incertă. Air France se așteaptă să atingă 95 % din oferta sa de zboruri anterioară pandemiei abia în 2023.

               13.La începutul crizei, Air France a pierdut lunar un flux de lichidități în valoare de 450 de milioane EUR. Întreprinderea ar fi fost în insolvență și nu ar mai fi putut plăti salarii dacă nu ar fi obținut împrumuturi garantate de stat în valoare de 7 miliarde EUR. Cu toate acestea, împrumuturile în sine nu ar fi fost suficiente pentru a depăși situația fără măsuri suplimentare, cum ar fi reducerea operațiunilor, redefinirea rețelei interne și simplificarea și raționalizarea funcțiilor de sprijin (precum marketingul, comunicațiile, resursele umane etc.). Aceste măsuri au condus la reduceri de personal.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               14.Regiunea Île-de-France a fost cea mai afectată de concedierile de la Air France, întrucât 57 % din disponibilizări au avut loc pe acest teritoriu.

               15.Autoritățile franceze explică faptul că deteriorarea pieței forței de muncă din Île-de-France, ca și în restul Franței, a fost o consecință a crizei sanitare și, în special, a primei perioade de izolare (17 martie – 10 mai 2020), în cursul căreia aproape întreaga activitate economică s-a oprit.

               16.La începutul măsurilor personalizate în primul trimestru al anului 2021, imediat după primul val de disponibilizări, rata șomajului a fost de 7,7 %
                  10
                în Île-de-France. S-au înregistrat peste un milion (1 056 950) de persoane aflate în căutarea unui loc de muncă
                  11
               , ceea ce reprezintă o creștere de 8 % de la un an la altul. Numărul persoanelor aflate în căutarea unui loc de muncă a crescut cu 9,2 % pentru bărbați și cu 6,7 % pentru femei
                  12
               . Aproape jumătate (49,8 %) din total au fost persoane aflate în căutarea unui loc de muncă pe termen lung (timp de mai mult de 12 luni), cu 4 puncte procentuale mai mult decât în primul trimestru din 2020.

               17.Situația ocupării forței de muncă în Franța
                  13
                s-a îmbunătățit de la efectuarea disponibilizărilor și de la începerea sprijinului. Numărul persoanelor aflate în căutarea unui loc de muncă a scăzut cu 5,8 % în al patrulea trimestru din 2021 față de anul anterior
                  14
               , în timp ce în Île-de-France numărul persoanelor înregistrate ca fiind în căutarea unui loc de muncă este în continuare de aproape un milion (994 110 în al patrulea trimestru din 2021)
                  15
               , în pofida unei scăderi cu 6,1 % de la un an la altul
                  16
               . Persoanele aflate în căutarea unui loc de muncă pe termen lung reprezintă în continuare 49,3 % din numărul total de persoane aflate în căutarea unui loc de muncă (adică cu 1,2 puncte procentuale mai mult decât în al patrulea trimestru din 2020
                  17
               ), în pofida scăderii cu 3,9 % pe parcursul anului.

               18.Administrația franceză a muncii a precizat că restructurarea Air France a afectat echilibrul ocupării forței de muncă în teritoriile în cauză. În consecință, aceasta a comunicat întreprinderii obligațiile sale privind revitalizarea ocupării forței de muncă în aceste teritorii. Întreprinderea trebuie să ia o serie de măsuri, cum ar fi ajutorul direct pentru ocuparea forței de muncă, finanțarea studiilor prospective, contribuția financiară la fondurile mutuale pentru revitalizarea regiunii etc.
                  18
               , menite să promoveze noi activități economice și crearea de locuri de muncă pentru a le compensa pe cele pierdute.

               Aplicarea Cadrului de calitate al UE pentru anticiparea schimbărilor și restructurare (QFR)

               19.Franța a descris modul în care au fost luate în considerare recomandările prevăzute în Cadrul de calitate al UE pentru anticiparea schimbărilor și restructurare. În conformitate cu Codul muncii francez, o societate in bonis (adică care nu se află în lichidare) cu cel puțin 1 000 de angajați, este obligată să achite integral costurile aferente măsurilor active de ocupare a forței de muncă în beneficiul personalului disponibilizat ca urmare a restructurării organizaționale. O intervenție din partea autorităților publice este prevăzută numai după încheierea măsurilor puse în aplicare de întreprinderea care efectuează disponibilizările.

               20.Franța a informat că Air France a instituit un pachet amplu de măsuri active de ocupare a forței de muncă menite să ajute lucrătorii disponibilizați. În cooperare cu un consultant extern pentru plasarea pe piața muncii a personalului disponibilizat (Alixio Mobilité și Sodesi), Air France a înființat un punct de informare și de orientare (Espaces d’information, d’accompagnement et de conseil – „Spațiul de informare, însoțire și consiliere”), ca prim punct de contact pentru lucrătorii în cauză. La acest punct de informare, lucrătorii primesc nu numai primele orientări privind perspectivele disponibile, ci și asistență în eforturile lor de a participa la acțiuni de formare sau de a găsi un nou loc de muncă.

               21.În ceea ce privește activitățile întreprinse pentru a oferi asistență lucrătorilor disponibilizați, Franța a indicat că punerea în aplicare a măsurilor active de însoțire privind piața forței de muncă, care fac parte din obligația legală a Air France, a început imediat după disponibilizări.

               Complementaritatea cu acțiunile finanțate din fonduri naționale sau din fonduri ale Uniunii

               22.Franța a confirmat faptul că măsurile descrise mai jos care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               23.Franța a indicat faptul că pachetul coordonat de servicii personalizate a fost elaborat în consultare cu reprezentanții personalului și ai sindicatelor. În cadrul unei serii de reuniuni între Air France și SNPNC
                  19
               , UNAC
                  20
               , UNSA-PNC
                  21
               , CFDT
                  22
               , FO
                  23
                și CFE/CGC
                  24
               , părțile la negocieri au conceput pachetul de măsuri pentru a-i ajuta pe angajații în cauză. Aceste runde de negocieri interne au început la 8 iulie 2020 și s-au încheiat la 28 mai 2021
                  25
               .

               Beneficiarii vizați și măsurile propuse

               Beneficiarii vizați

               24.Se preconizează că toți lucrătorii disponibilizați vor beneficia de măsuri. Defalcarea acestor lucrători în funcție de gen, grupă de vârstă și nivel de educație este următoarea:

                        Categorie

                        Numărul
                           beneficiarilor preconizați

                        Genul:

                        Bărbați:

                        695

                        (44,0 %)

                        Femei:

                        885

                        (56,0 %)

                        Persoane non-binare

                        0

                        (0,0 %)

                        Grupa de vârstă:

                        Sub 30 de ani:

                        21

                        (1,3 %)

                        30-54 de ani:

                        1 073

                        (67,9 %)

                        Peste 54 de ani:

                        486

                        (30,8 %)

                        Nivelul de educație

                        Învățământ secundar inferior sau sub acest nivel
                           26

                        65

                        (4,1 %)

                        Studii liceale
                           27
                         sau postliceale
                           28

                        1 051

                        (66,5 %)

                        Învățământ terțiar
                           29

                        464

                        (29,4 %)

               25.Există 96 de lucrători cu dizabilități.

               Măsuri propuse

               26.Măsurile pentru care autoritățile franceze solicită cofinanțare din partea FEG se referă la prelungirea duratei concediului de reconversie profesională („congé de reclassement”)
                  30
               , dincolo de obligația legală a întreprinderii. Această măsură este destinată lucrătorilor disponibilizați și lucrătorilor care, la momentul plecării voluntare, nu aveau încă planuri precise de reconversie profesională și doreau să beneficieze de măsuri de recalificare, consiliere, orientare sau asistență pentru înființarea sau preluarea unei întreprinderi etc.

               27.Serviciile personalizate care vor fi puse la dispoziția lucrătorilor disponibilizați constau în măsurile descrise mai jos:

               –Servicii de consiliere și orientare profesională: Lucrătorii disponibilizați vor primi orientare profesională și vor fi asistați în căutarea unui loc de muncă sau vor primi orientări pentru înființarea unei întreprinderi în cazul în care își propun să își înceapă propria afacere. Participanții vor beneficia de consiliere și orientare profesională, de sprijin pentru căutarea unui loc de muncă, de îndrumare, de informații privind programele de formare disponibile și de activități de promovare a antreprenoriatului. În cadrul acestei măsuri, lucrătorilor li se vor oferi oportunități de plasare pe piața muncii a personalului disponibilizat în urma căutării active a unui loc de muncă de către specialiști și vor fi ajutați să selecteze oferte de locuri de muncă, să se pregătească pentru interviuri etc. Consilieri specializați îi vor ajuta pe lucrătorii care doresc să desfășoare o activitate independentă sau să preia ori să creeze o întreprindere, oferind asistență pentru conceperea unui plan de afaceri și căutarea de finanțare, precum și alte servicii de însoțire pe calea antreprenoriatului.

               –Formare: Lucrătorilor li se vor oferi o varietate de cursuri de actualizare a competențelor sau de recalificare adaptate nevoilor lor, identificate de specialiștii care furnizează servicii de consiliere. Lucrătorilor care doresc să desfășoare o activitate independentă li se vor pune la dispoziție cursuri de formare în vederea creării de întreprinderi, oferite de Sodesi (PASS CREA), de Camera de Comerț și Industrie sau de Camera de Comerț și Meserii.

               –Contribuție la crearea de întreprinderi: Lucrătorii care pun bazele propriei lor afaceri (crearea sau preluarea unei întreprinderi) vor primi cel mult 15 000 EUR pentru acoperirea costurilor de înființare, a investițiilor în active și a cheltuielilor curente. Contribuția va fi plătită în trei tranșe, pe baza atingerii unor obiective intermediare predefinite. O primă tranșă de 3 000 EUR va fi plătită la prezentarea unui document justificativ pentru crearea sau preluarea unei întreprinderi, cum ar fi confirmarea de primire a înregistrării
                  31
               . Cea de-a doua și cea de-a treia tranșă de câte 6 000 EUR vor fi plătite la prezentarea primei și celei de-a doua declarații de activitate către RSI
                  32
               , indicând o cifră de afaceri de cel puțin 200 EUR și, respectiv, 500 EUR pentru persoanele care desfășoară o activitate independentă și asociații unici; sau la prezentarea unui certificat eliberat de un contabil autorizat, indicând o cifră de afaceri de cel puțin 500 EUR și, respectiv, 1 000 EUR pentru întreprinderi
                  33
               .

               –
                     Subvenții pentru angajare: IMM-urile care angajează un fost lucrător Air France cu un contract de muncă pe durată nedeterminată sau cu un contract de muncă pe o durată determinată de cel puțin 6 luni vor primi subvenții reprezentând până la două luni de salariu și de cotizații ale angajatorului, precum și o parte din costurile de formare pentru adaptarea la noul loc de muncă, în cazul în care o astfel de formare este necesară.

               –Indemnizație pentru reangajare rapidă: Lucrătorii care revin rapid pe piața muncii cu un contract de muncă pe durată nedeterminată sau pe o durată determinată de cel puțin 6 luni vor primi o indemnizație egală cu alocația pentru căutarea unui loc de muncă
                  34
                pe care ar fi primit-o dacă nu și-ar fi găsit un loc de muncă. Suma nu poate depăși echivalentul a 4 luni de alocație pentru căutarea unui loc de muncă.

               –Sporuri salariale: Această măsură urmărește să ofere un stimulent pentru acceptarea unui nou loc de muncă (pe durată nedeterminată sau pe o durată determinată de cel puțin șase luni), chiar dacă salariul noului loc de muncă găsit este mai mic decât cel al locului de muncă anterior. Indemnizația va fi egală cu diferența dintre salarii până la 600 EUR pe lună pentru o perioadă maximă de 30 de luni
                  35
                sau până la 375 EUR
                  36
                pe lună pentru o perioadă maximă de 48 de luni
                  37
               . În orice caz, totalul per lucrător nu poate depăși 18 000 EUR.

               28.Acțiunile propuse, descrise în prezentul document, constituie măsuri active de ocupare a forței de muncă incluse printre acțiunile eligibile stabilite la articolul 7 din Regulamentul privind FEG. Aceste acțiuni nu înlocuiesc măsurile pasive de protecție socială.

               29.Franța a informat că Air France oferă cu regularitate personalului său cursuri de formare, în cadrul cărora se acordă atenție competențelor digitale și competențelor necesare într-o economie eficientă din punctul de vedere al utilizării resurselor, ca parte a planului său de dezvoltare a competențelor. Formarea oferită pe platformele digitale de formare ale Air France rămâne disponibilă pentru lucrătorii disponibilizați pe durata participării lor la măsurile FEG.

               30.Franța a furnizat informațiile necesare privind măsurile care sunt obligatorii pentru întreprinderea vizată în temeiul dreptului intern sau în temeiul contractelor colective de muncă. Autoritățile franceze au confirmat că respectivele măsuri nu vor fi înlocuite de o contribuție financiară din partea FEG.

               Bugetul estimat

               31.Costurile totale estimate sunt de 20 873 656 EUR, cuprinzând numai cheltuielile pentru servicii personalizate. Franța a decis să acopere prin propriile resurse cheltuielile pentru activitățile pregătitoare, de gestionare, informare și publicitate, control și raportare.

               32.Contribuția financiară totală solicitată din partea FEG este de 17 742 607 EUR (85 % din costurile totale).

               33.Prefinanțarea și cofinanțarea națională sunt asigurate de Air France.

                        Măsuri

                        Numărul de participanți estimat

                        Costul estimat per participant
                        (EUR)
                           38

                        Costuri totale estimate

                        (EUR)
                           39

                        Servicii personalizate [măsuri în temeiul articolului 7 alineatul (2) litera (a) din Regulamentul privind FEG]

                        Servicii de consiliere și orientare profesională
                           (accompagnement congé de reclassement Alixio et Sodesi)

                        1 162

                        2 098

                        2 437 820

                        Formare
                           (formation)

                        805

                        2 815

                        2 266 400

                        Contribuție la crearea de întreprinderi
                           (prime à la création d'entreprise)

                        591

                        15 000

                        8 865 000

                        Subtotal (a):

                        Procent din pachetul de servicii personalizate

                        –

                        13 569 220

                        (65,00 %)

                        Alocații și stimulente [măsuri în temeiul articolului 7 alineatul (2) litera (b) din Regulamentul privind FEG]

                        Subvenții pentru angajare
                           (aide TPE - PME)

                        46

                        5 296

                        243 608

                        Indemnizație pentru reangajare rapidă
                           (indemnité de reclassement rapide/immédiat)

                        512

                        11 467

                        5 871 235

                        Sporuri salariale
                           (indemnité différentielle de rémunération)

                        83

                        14 332

                        1 189 593

                        Subtotal (b):

                        Procent din pachetul de servicii personalizate:

                        –

                        7 304 436

                        (35,00 %)

                        Activități în temeiul articolului 7 alineatul (5) din Regulamentul privind FEG

                        1. Activități pregătitoare

                        –

                        0

                        2. Gestionare

                        –

                        0

                        3. Informare și publicitate

                        –

                        0

                        4. Control și raportare

                        –

                        0

                        Subtotal (c):

                        Procent din costurile totale:

                        –

                        0

                        (0,00 %)

                        Costuri totale (a + b + c):

                        –

                        20 873 656

                        Contribuția FEG (85 % din costurile totale)

                        –

                        17 742 607

               34.Costurile măsurilor identificate în tabelul de mai sus ca măsuri în temeiul articolului 7 alineatul (2) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Franța a confirmat că aceste măsuri sunt condiționate de participarea activă a beneficiarilor vizați la activități de căutare a unui loc de muncă sau de formare.

               35.Franța a confirmat că respectivele costuri ale investițiilor pentru activități independente, crearea de noi întreprinderi și preluarea întreprinderilor de către angajați nu vor depăși 22 000 EUR per beneficiar.

               Perioada de eligibilitate a cheltuielilor

               36.Franța a început prestarea serviciilor personalizate către beneficiarii vizați la 1 februarie 2021. Prin urmare, cheltuielile aferente măsurilor vor fi eligibile pentru o contribuție financiară din FEG de la 1 februarie 2021 pentru o perioadă de 24 de luni de la data intrării în vigoare a deciziei de finanțare.

               37.Franța a început plata cheltuielilor administrative pentru punerea în aplicare a FEG la 6 ianuarie 2021, dar a decis să le acopere din resurse proprii.

               Sistemele de gestionare și control

               38.Cererea conține o descriere a sistemului de gestionare și control, care precizează responsabilitățile organismelor implicate. Franța a notificat Comisiei faptul că această contribuție financiară va fi gestionată de către Délégation générale à l’emploi et à la formation professionnelle (Delegația generală pentru ocuparea forței de muncă și formare profesională) (DGEFP) din cadrul Ministerului muncii, ocupării forței de muncă, formării profesionale și dialogului social și, în particular, de către unitatea Fonds national de l'emploi (Fondul național al ocupării forței de muncă) (DGEFP - MFNE). Plățile vor fi efectuate, în cadrul DGEFP, de către unitatea Affaires financières (Afaceri financiare) (DGEFP - MAFI). Commission interministérielle de coordination des contrôles (Comisia interministerială pentru coordonarea controalelor) (CICC) este autoritatea de audit din Franța pentru FEG. Air France va fi responsabilă pentru punerea în aplicare a măsurilor. În acest scop, autoritățile franceze vor încheia un acord de parteneriat cu Air France.

               Angajamentele asumate de statul membru în cauză

               39.Franța a oferit toate garanțiile necesare cu privire la următoarele:

               –în contextul accesului la măsurile propuse și al punerii în aplicare a acestora, vor fi respectate principiile egalității de tratament și nediscriminării;

               –au fost respectate cerințele prevăzute de legislația națională și de legislația UE în ceea ce privește concedierile colective;

               –Air France, care și-a continuat activitățile după efectuarea disponibilizărilor, și-a respectat obligațiile legale și a luat măsurile adecvate pentru lucrătorii săi;

               –se va evita orice fel de dublă finanțare;

               –contribuția financiară din partea FEG va respecta normele procedurale și de fond ale Uniunii privind ajutoarele de stat.

               IMPLICAȚIILE BUGETARE

               Propunerea bugetară

               40.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  40
               .

               41.După examinarea cererii în conformitate cu condițiile stabilite la articolul 13 alineatele (1) și (2) din Regulamentul privind FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea FEG pentru suma de 17 742 607 EUR, reprezentând 85 % din costurile totale ale măsurilor propuse, cu scopul de a furniza o contribuție financiară ca răspuns la cererea menționată.

               42.Decizia propusă privind mobilizarea FEG va fi adoptată în comun de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  41
               .

               Acte conexe

               43.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 15 645 511 EUR către linia bugetară relevantă
                  42
               .

               44.Concomitent cu adoptarea prezentei propuneri de decizie privind mobilizarea FEG, Comisia a adoptat o decizie privind o contribuție financiară, care constituie o decizie de finanțare în sensul articolului 110 din Regulamentul financiar
                  43
               . Respectiva decizie de finanțare va intra în vigoare la data la care Comisiei i se notifică aprobarea transferului bugetar de către Parlamentul European și Consiliu.

               2022/0143 (BUD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2022/001 FR/Air France

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  44
               , în special articolul 15 alineatul (1),

               având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  45
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare pentru lucrătorii disponibilizați (FEG) urmărește să dea dovadă de solidaritate și să promoveze locuri de muncă decente și durabile în Uniune, oferind sprijin lucrătorilor concediați și persoanelor care desfășoară o activitate independentă a căror activitate a încetat în cazul unor evenimente majore de restructurare și ajutându-i să revină cât mai curând posibil la locuri de muncă decente și durabile.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului
                  46
               .

               (3)La 21 ianuarie 2022, Franța a depus o cerere de mobilizare a FEG pentru disponibilizările lucrătorilor de la Air France, din Franța. Cererea a fost completată cu informații suplimentare furnizate în conformitate cu articolul 8 alineatul (5) din Regulamentul (UE) 2021/691. Această cerere îndeplinește condițiile pentru o contribuție financiară din partea FEG, astfel cum sunt prevăzute la articolul 13 din Regulamentul (UE) 2021/691.

               (4)Prin urmare, este necesară mobilizarea FEG pentru a se furniza o contribuție financiară în valoare de 17 742 607 EUR ca urmare a cererii depuse de Franța.

               (5)Pentru a reduce la minimum timpul necesar pentru mobilizarea FEG, prezenta decizie trebuie să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii aferent exercițiului financiar 2022, se mobilizează Fondul european de ajustare la globalizare pentru lucrătorii disponibilizați, cu scopul de a se furniza suma de 17 742 607 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  47*.

               Adoptată la Bruxelles,

                  Pentru Parlamentul European
                        Pentru Consiliu

                  Președinta
                        Președintele

                     (1)

                        JO L 153, 3.5.2021, p. 48.

                     (2)

                        Disponibilizările au avut loc la întreprinderea Air France și la două dintre filialele sale, Hop și Hop Training.

                     (3)

                        Regulamentul delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) (JO L 270, 24.10.2019, p. 1-56).

                     (4)

                        Alte regiuni afectate sunt Alsacia (FRF1), Acquitania (FRI1), Auvergne (FRK1), Bretania (FRH0), Corsica (FRM0), Languedoc Roussillon (FRJ1), Midi Pyrénées (FRJ2), Nord Pas de Calais (FRE1), Ținuturile Loarei (FRG0), Provence-Alpi-Coasta de Azur (FRL0), Rhône Alpes (FRK2), Guadelupa (FRY1), Martinica (FRY2), Guyana (FRY3) și Réunion (FRY4).

                     (5)

                        JO L 393, 30.12.2006, p. 1.

                     (6)

                        În conformitate cu articolul 7 alineatul (5) din Regulamentul (UE) 2021/691.

                     (7)

                        Île-de-France (FR10), Nord Pas de Calais (FRE1), Alsacia (FRF1), Ținuturile Loarei (FRG0), Bretania (FRH0), Acquitania (FRI1), Languedoc Roussillon (FRJ1), Midi Pyrénées (FRJ2), Auvergne (FRK1), Rhône Alpes (FRK2), Provence-Alpi-Coasta de Azur (FRL0) și Corsica (FRM0).

                     (8)

                        Guadelupa (FRY1), Martinica (FRY2), Guyana (FRY3) și Réunion (FRY4).

                     (9)

                  https://www.insee.fr/fr/statistiques/5387891

                     (10)

                        https://www.insee.fr/fr/statistiques/serie/001515843

                     (11)

                  Persoane înregistrate aflate în căutarea unui loc de muncă în Île-de-France în primul trimestru din 2021

                     (12)

                        Ibid.

                     (13)

                        Franța, inclusiv departamentele și regiunile de peste mări, cu excepția Mayotte.

                     (14)

                  Demandeurs d'emploi inscrits à Pôle emploi au 4e trimestre 2021 (Persoanele înregistrate ca fiind în căutarea unui loc de muncă la Agenția națională pentru ocuparea forței de muncă „Pôle emploi” în al patrulea trimestru din 2021)

                     (15)

                  https://www.insee.fr/fr/statistiques/serie/010597557

                     (16)

                        Se preconizează că informațiile privind persoanele înregistrate ca fiind în căutarea unui loc de muncă în Île-de-France pentru primul trimestru din 2022 vor fi publicate la 28 aprilie 2022.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t4.pdf

                     (18)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire

                     (19)

                        Syndicat National du Personnel Navigant Commercial (Sindicatul național al personalului navigant comercial).

                     (20)

                        Union des Navigants de l'Aviation Civile (Sindicatul personalului navigant al aviației civile).

                     (21)

                        Union Nationale des Syndicats Autonomes-Personnel Navigant Commercial (Uniunea națională a sindicatelor autonome – Personalul navigant comercial).

                     (22)

                        Confédération Française Démocratique du Travail (Confederația democratică a muncii din Franța).

                     (23)

                        Confédération Générale du Travail - Force Ouvrière (Confederația generală a muncii – Force ouvrière).

                     (24)

                        Confédération française de l'encadrement - Confédération générale des cadres (Confederația cadrelor de conducere din Franța – Confederația generală a cadrelor de conducere).

                     (25)

                        Negocierile cu Air France s-au desfășurat în perioada 8 iulie 2020 – 18 decembrie 2020, cele cu Hop în perioada 20 aprilie 2021 – 28 mai 2021 și cele cu Hop Training în perioada 28 ianuarie 2021 – 25 martie 2021.

                     (26)

                        ISCED 0-2

                     (27)

                        ISCED 3

                     (28)

                        ISCED 4

                     (29)

                        ISCED 5-8

                     (30)

                        În ceea ce privește concediul de reconversie profesională („congé de reclassement”), articolul L1233-71 din Codul muncii francez prevede că o întreprindere care angajează peste o mie de persoane are obligația de a propune măsurile definite în articol pentru o durată minimă de patru luni. În temeiul legislației menționate mai sus, perioada începând cu a cincea lună este, așadar, facultativă și poate face obiectul unei contribuții din FEG, în conformitate cu articolul 9 alineatul (1) din Regulamentul (UE) 2021/691. Air France a decis să propună această măsură pentru o perioadă de până la 12 luni. Cele 12 luni sunt completate cu încă trei luni în cazul lucrătorilor în vârstă (cei născuți înainte de 1 ianuarie 1965), al lucrătorilor cu dizabilități și al lucrătorilor cu niveluri profesionale scăzute (N1 și N2 în clasificarea locurilor de muncă ale Air France). Cererea nu prevede nicio contribuție pentru primele patru luni de concediu de reconversie profesională, care corespund duratei minime prevăzute de lege.

                     (31)

                        Înregistrarea în registrul SIRENE sau în Registrul comerțului și al societăților comerciale (RCS).

                     (32)

                        Régime Social des Indépendants (sistemul de asigurări sociale pentru persoanele care desfășoară o activitate independentă).

                     (33)

                        Societate cu răspundere limitată (SRL), societate pe acțiuni (SA) etc.

                     (34)

                        Alocația pentru căutarea unui loc de muncă se calculează ca 70 % din media ultimelor 12 salarii înainte de concediere.

                     (35)

                        Până la 36 de luni pentru lucrătorii disponibilizați în alte teritorii decât Île-de-France și al căror nou loc de muncă se află, de asemenea, în afara regiunii Île-de-France.

                     (36)

                        450 EUR pentru lucrătorii disponibilizați în alte teritorii decât Île-de-France și al căror nou loc de muncă se află, de asemenea, în afara regiunii Île-de-France.

                     (37)

                        Sporurile salariale din afara perioadei de punere în aplicare nu sunt eligibile pentru cofinanțare din partea FEG.

                     (38)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Franța.

                     (39)

                        Totalul nu corespunde din cauza rotunjirii.

                     (40)

                        JO L 433 I, 22.12.2020, p. 11.

                     (41)

                        JO L 433 I, 22.12.2020, p. 29.

                     (42)

                        La cererea Franței, contribuția financiară plătită din FEG pentru finanțarea măsurilor active de ocupare a forței de muncă ca urmare a disponibilizărilor de la Selecta a fost mai mică decât suma mobilizată prin Decizia Parlamentului European și a Consiliului din 24 martie 2022 (4 074 296 EUR).
                     Franța a informat Comisia că 107 concedieri planificate pentru ianuarie 2022 au putut fi evitate datorită redresării economice post-COVID. Prin urmare, Franța a revizuit în sens descrescător cuantumul FEG necesar pentru a oferi asistență lucrătorilor concediați de Selecta. Acest cuantum se ridică în prezent la 1 977 200 EUR.
                     Întrucât creditele de angajament în valoare de 2 097 096 EUR au rămas disponibile la linia operațională după plata către Franța, Comisia nu trebuie să transfere cuantumul integral al angajamentelor pentru Air France de la linia de rezervă.

                     (43)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

                     (44)

                        JO L 153, 3.5.2021, p. 48.

                     (45)

                        JO L 433 I, 22.12.2020, p. 29.

                     (46)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433 I, 22.12.2020, p. 11).

                     (47)
                  *
                        Data urmează a fi introdusă de către Parlament înainte de publicarea în JO.